এমনকি বিরোধীদলীয় নেত্রী যিনি এক সময় বলেছিলেন, পাগল এবং শিশু ছাড়া কেউই নিরপেক্ষ নন, তিনিও তত্ত্বাবধায়ক সরকার চান। তত্ত্বাবধায়ক সরকার ব্যবস্থার সাফল্যের মূল কারণ হচ্ছে- তা আমাদের রাজনীতির একটি বিশেষ প্রয়োজন পূরণ করেছে। তা হচ্ছে একটি নিরপেক্ষ সরকার কাঠামো যারা ৫ বছর পরপর অনুষ্ঠিত নির্বাচন পর্যবেক্ষণ করতে পারে। আওয়ামী লীগ এবং বিএনপি’র পরস্পরের প্রতি অবিশ্বাসের জন্যই এ প্রয়োজনের উদ্ভব হয়েছে। এ অবিশ্বাস গত কয়েক বছরে আরও বেড়েছে। তাই আমাদের প্রধানমন্ত্রী অবাধ ও স্বচ্ছ নির্বাচনের নিশ্চয়তা দেয়ার পরও যদি বিরোধীদল আস্থা না পায় এবং নির্বাচনে অংশ না নেয় তাহলে বিরোধীদলের অবস্থানকে অস্বীকার করা যাবে না। এ সত্য লুকানোর কিছু নেই যে, প্রধানমন্ত্রী, তার সরকার এবং দল বিরোধীদলের সঙ্গে কোন আলোচনার উদ্যোগ নেয়নি।